93/431/ETY: Komission päätös, tehty 28 päivänä kesäkuuta 1993, yhteisön ekotuotemerkin myöntämistä astianpesukoneille koskevista ekologisista arviointiperusteista



Virallinen lehti nro L 198 , 07/08/1993 s. 0038 - 0040

Suomenk. erityispainos Alue 15 Nide 12 s. 0233

Ruotsink. erityispainos Alue 15 Nide 12 s. 0233



KOMISSION PÄÄTÖS, tehty 28 päivänä kesäkuuta 1993, yhteisön ekotuotemerkin myöntämistä astianpesukoneille koskevista ekologisista arviointiperusteista (93/431/ETY) EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, ottaa huomioon yhteisön ekotuotemerkin myöntämisjärjestelmästä 23 päivänä maaliskuuta 1992 annetun neuvoston asetuksen (ETY) N:o 880/92 (1), ja erityisesti sen 5 artiklan, sekä katsoo, että asetuksen (ETY) N:o 880/92 5 artiklan 1 kohdan ensimmäisessä alakohdassa säädetään, että tuotemerkin myöntämisehdot määritellään tuoteryhmittäin, asetuksen (ETY) N:o 880/92 10 artiklan 2 kohdassa säädetään, että tuotteen ekologiset vaikutukset on arvioitava tuoteryhmäkohtaisten erityisperusteiden pohjalta, asetuksen (ETY) N:o 880/92 5 artiklan 1 kohdan toisessa alakohdassa säädetään lisäksi, että tuoteryhmät ja niille jokaiselle ominaiset ekologiset arviointiperusteet ja voimassaoloajat vahvistetaan 7 artiklassa säädettyä menettelyä noudattaen 6 artiklassa säädetyn neuvottelumenettelyn jälkeen, komissio on asetuksen (ETY) N:o 880/92 6 artiklan säännösten mukaisesti kuullut tärkeimpiä etujärjestöjä neuvoa-antavassa foorumissa, ja tässä päätöksessä vahvistetut toimenpiteet ovat asetuksen (ETY) N:o 880/92 7 artiklan mukaisesti perustetun komitean antaman lausunnon mukaiset, ON TEHNYT TÄMÄN PÄÄTÖKSEN: 1 artikla Tässä päätöksessä tarkoitettu tuoteryhmä määritellään seuraavasti: yleisesti myynnissä olevat astianpesukoneet, jäljempänä `tuoteryhmä`. 2 artikla Tuoteryhmän ekologiset vaikutukset arvioidaan liitteessä esitettyjen erityisten ekologisten arviointiperusteiden pohjalta. 3 artikla Tuoteryhmän määritelmä ja sen erityiset ekologiset arviointiperusteet ovat voimassa 30 päivään kesäkuuta 1996 asti. 4 artikla Tämä päätös on osoitettu kaikille jäsenvaltioille. Tehty Brysselissä 28 päivänä kesäkuuta 1993. Komission puolesta Yannis PALEOKRASSAS Komission jäsen (1) EYVL N:o L 99, 11.4.1992, s. 1 LIITE ASTIANPESUKONEIDEN EKOLOGISET ARVIOINTIPERUSTEET A. Ensisijaiset arviointiperusteet Nämä perusteet pohjautuvat tuotteen tärkeimpiin ympäristövaikutuksiin, kun otetaan huomioon tuotteen koko elämänkaari. Ekotuotemerkin saamiseksi tuotteen on täytettävä kaikki kynnysarvot. i) Energiankulutus Normaalikokoiset mallit (vähintään 10 hengen kattaus) IEC 436 -testin on osoitettava, että kone kuluttaa enintään 0,125 kilowattituntia sähköä kattausta kohti. Kapeat ja pienet mallit (alle 10 hengen kattaus) IEC 436 -testin on osoitettava, että kone kuluttaa enintään 0,15 kilowattituntia sähköä kattausta kohti. ii) Vedenkulutus Normaalikokoiset mallit (vähintään 10 hengen kattaus) IEC 436 -testin on osoitettava, että kone kuluttaa enintään 1,85 litraa vettä kattausta kohti. Kapeat ja tilansäästömallit (alle 10 hengen kattaus) IEC 436 -testin on osoitettava, että kone kuluttaa enintään 2,25 litraa vettä kattausta kohti. B. Optimaalisen käytön arviointiperusteet Optimaalisen käytön arviointiperusteet pohjautuvat astianpesukoneen toimintoihin, jotka mahdollistavat tuotteen ympäristöön kohdistuvan kokonaiskuormituksen vähentämisen. Hyväksyttävät tasot näille arviointiperusteille pohjautuvat mahdollisimman ympäristöystävälliseen käyttöön. Ekotuotemerkin saamiseksi tuotteen on täytettävä kaikki nämä arviointiperusteet. i) Käyttöohjeet 1. Koneessa on oltava selvät merkinnät, jotka antavat säätöohjeet jokaista astiatyyppiä (esimerkiksi lasi, posliini, padat ja pannut, fajanssi) ja esineiden likaisuusastetta varten. 2. Jos koneessa on kuivaustoiminta, sen on oltava valinnainen vaihtoehto, eikä sen käynnistyminen saa olla automaattista. 3. Koneessa on oltava selvät suositukset käyttää sitä täysinäisenä, mikäli mahdollista. 4. Kuluttajalle on annettava tarkat käyttöohjeet, jotka sisältävät seuraavat kohdat: - ohje mukauttaa pesuaineen määrä astioiden likaisuuden mukaan, - ohje mukauttaa suolan määrä veden kovuuden mukaan, - ohje asentaa kone siten, että mahdollistetaan koneen täyttyminen kuumalla tai kylmällä vedellä sen mukaan mikä on edullisin vaihtoehto, mikäli tällainen vaihtoehto on käytettävissä, ottaen huomioon erityisesti kuumentamiseen käytettävän energianlähteen, - suositus olla huuhtelematta astioita ennen niiden sijoittamista astianpesukoneeseen, - ohjeet suotuisimmasta tavasta käyttää mahdollista valinnaista vaihtoehtoa `kylmänä huuhtelu`, - ohjeet suotuisimmasta tavasta käyttää koneen mahdollista kuivaustoimintoa, - tiedot koneen energiankulutuksesta käytettäessä eri ohjelmia, ja sen mukaan käytetäänkö kuivaustoimintoa vai ei, - tiedot koneen vedenkulutuksesta käytettäessä eri ohjelmavaihtoehtoja ja muita toimintoja, - merkintä siitä, että kone on tehty kierrätettävistä materiaaleista ja että tämä olisi suotavaa ottaa huomioon konetta hävitettäessä. ii) Kierrätyksen edistäminen Seuraavat polymeerit, jos niiden määrä on yli 50 grammaa osassa, on merkittävä pysyvällä ilmoituksella materiaalin laadusta: - polypropeeni, - polystyreeni, - PVC, - HDPE, - LDPE, - ABS, - polyamidi, - muut. Merkinnöissä on käytettävä standardin ISO 1043 mukaisia symboleja ja lyhenteitä. C. Suorituskyvyn arviointiperusteet i) Pesuteho Koneelle tehdyn IEC 436 -testin on osoitettava vähintään 85 prosentin pesuteho. ii) Kuivausteho Koneelle tehdyn IEC 436 -testin on osoitettava vähintään 70 prosentin kuivausteho.